b'\n_START_ARTICLE_\nTora blava\n_START_SECTION_\nEtimologia\n_START_PARAGRAPH_\nHi ha diverses teories per a explicar l\'origen del nom de la planta. El mot "ac\xc3\xb2nit", segons alguns autors com Plini el Vell i Teofrast, deriva d\'Acona, un port de l\'\xc3\x80sia Menor. Altres afirmen que deriva d\'akontion, que significa \'dard\', perqu\xc3\xa8 els pobles b\xc3\xa0rbars l\'utilitzaven per a enverinar les seves fletxes; tamb\xc3\xa9 hi ha qui indica que deriva del grec akon, que significa \'de pedra o roca\' perqu\xc3\xa8 creix a les muntanyes entre les roques. Napellus significa \'petit nap\' i fa refer\xc3\xa8ncia a la forma de l\'arrel._NEWLINE_La tora t\xc3\xa9 molts noms en catal\xc3\xa0 i un de molt com\xc3\xba \xc3\xa9s "matallops". Aquest nom ve precisament d\'una llegenda que explica que els llops consumeixen certes arrels durant l\'hivern per a assegurar-se la sobreviv\xc3\xa8ncia; de tant en tant, per\xc3\xb2, erren i quan consumeixen l\'arrel de l\'ac\xc3\xb2nit, moren.\n_START_SECTION_\nHist\xc3\xb2ria\n_START_PARAGRAPH_\nSegons una antiga llegenda, la tora va ser engendrada per la sang de Prometeu, el d\xc3\xa9u grec de la trampa i la creaci\xc3\xb3 de la humanitat. Tant els metges grecs com els romans ja recomanaven evitar-ne l\'\xc3\xbas excepte per a matar escorpins. Avicena, el gran metge \xc3\xa0rab, va ser el primer a utilitzar l\'ac\xc3\xb2nit amb fins medicinals.\n_START_SECTION_\nDistribuci\xc3\xb3 mundial\n_START_PARAGRAPH_\nA nivell mundial, l\'Aconitum napellus es troba en moltes zones d\'\xc3\x80sia i Europa. Concretament a la Gran Bretanya, a Irlanda, als Pirineus (incloses les Corberes) i Prepirineus, als Alps (excepte a It\xc3\xa0lia i Iugosl\xc3\xa0via) i en altres zones muntanyoses de la pen\xc3\xadnsula Ib\xc3\xa8rica.\n_START_SECTION_\nDistribuci\xc3\xb3 al Principat\n_START_PARAGRAPH_\nPel que fa a la distribuci\xc3\xb3 dins del Principat, la tora blava s\'est\xc3\xa9n des de la Vall d\'Aran i l\'Alta Ribagor\xc3\xa7a fins a la Cerdanya, el Ripoll\xc3\xa8s, la Garrotxa, el Conflent i el Vallespir.\n_START_SECTION_\nH\xc3\xa0bitat\n_START_PARAGRAPH_\nEs troba a la vora dels cursos d\'aigua i als boscos, habita en pastures humides, riberes i fondalades. Es troba a una altitud d\'entre 1.500 i 2.500 m. Es tracta d\'una planta nitr\xc3\xb2fila, habita s\xc3\xb2ls una mica nitrificats. Apareix en rams enmig dels prats per on passa el bestiar perqu\xc3\xa8 aquest evita menjar-se-la.\n_START_SECTION_\nDescripci\xc3\xb3\n_START_PARAGRAPH_\nL\'Ac\xc3\xb2nitum napellus \xc3\xa9s una planta herb\xc3\xa0cia, perenne i que fa entre 1 i 1,40 m d\'al\xc3\xa7ada.\n_START_SECTION_\n\xc3\x92rgans vegetatius\n_START_PARAGRAPH_\n\xc3\x89s una planta viva\xc3\xa7 de tija cil\xc3\xadndrica, dreta i sense p\xc3\xa8ls._NEWLINE_Les fulles s\xc3\xb3n peciolades i cori\xc3\xa0cies de color verd brillant a l\'anvers i d\'un color verd lleugerament m\xc3\xa9s clar al revers. Es disposen de manera alterna i s\xc3\xb3n palmatisectes amb segments r\xc3\xb2mbics palmatipartits dividits en lac\xc3\xadnies linears d\'entre 2 i 4 mil\xc2\xb7l\xc3\xadmetres d\'amplada que fan entre si un angle molt agut i se separen poc les unes de les altres._NEWLINE_L\'arrel \xc3\xa9s fusiforme i carnosa, t\xc3\xa9 tubercles napiformes de 5 a 15 cent\xc3\xadmetres de llarg i s\xc3\xb3n de color p\xc3\xa0l\xc2\xb7lid quan s\xc3\xb3n joves i de color marr\xc3\xb3 m\xc3\xa9s fosc quan envelleixen.\n_START_SECTION_\nFlors\n_START_PARAGRAPH_\nLes flors s\xc3\xb3n de color blau o violat intens, fan entre 3 i 4\xc2\xa0cm de di\xc3\xa0metre i s\xc3\xb3n zigomorfes i hermafrodites. Tenen el casc arrodonit i es troben disposades a la part terminal de la planta formant unes infloresc\xc3\xa8ncies en ra\xc3\xafm denses, ramificades i espiciformes._NEWLINE_El periant de la tora \xc3\xa9s doble, heteroclamidi i \xc3\xa9s integrat per peces lliures disposades de manera c\xc3\xadclica en verticils pent\xc3\xa0mers. _NEWLINE_Una caracter\xc3\xadstica especial d\'aquesta planta \xc3\xa9s que les peces florals que semblen p\xc3\xa8tals s\xc3\xb3n els s\xc3\xa8pals, que tenen forma petaloide. Els p\xc3\xa8tals en si han evolucionat i formen els nectaris._NEWLINE_La floraci\xc3\xb3 se\'n dona entre finals de juny i setembre.\n_START_SECTION_\nAndroceu i gineceu\n_START_PARAGRAPH_\nL\'androceu est\xc3\xa0 compost per nombrosos estams de forma helico\xc3\xafdal que produeixen grans de pol\xc2\xb7len tricolpats._NEWLINE_El gineceu \xc3\xa9s format per un ovari s\xc3\xbaper i tricarpel\xc2\xb7lar amb tres primordis seminals an\xc3\xa0trops a l\'interior.\n_START_SECTION_\nFruit\n_START_PARAGRAPH_\nEl fruit \xc3\xa9s un trifol\xc2\xb7licle que cont\xc3\xa9 nombroses llavors d\'un color fosc amb un embri\xc3\xb3 petit a l\'interior i un endosperma for\xc3\xa7a abundant.\n_START_SECTION_\nUsos\n_START_PARAGRAPH_\nCal dir, en primer lloc, que qualsevol \xc3\xbas de la tora blava pot tenir conseq\xc3\xbc\xc3\xa8ncies letals. La Comissi\xc3\xb3 E del Ministeri de Sanitat alemany no ha aprovat cap indicaci\xc3\xb3 per a l\'\xc3\xbas de l\'Aconitum napellus amb fins medicinals. Aix\xc3\xad doncs, actualment, no est\xc3\xa0 indicat per a cap mena de tractament. De tota manera, fora dels riscos que t\xc3\xa9 per l\'alta toxicitat, la tora blava t\xc3\xa9 propietats analg\xc3\xa8siques i antiexpectorants que antigament s\'havien aprofitat:_NEWLINE_A nivell local, l\'aplicaci\xc3\xb3 d\'ac\xc3\xb2nit produeix una excitaci\xc3\xb3 de les terminacions nervioses, dona una lleugera sensaci\xc3\xb3 de calor i formigueig, i posteriorment t\xc3\xa9 un efecte anest\xc3\xa8sic, per la qual cosa s\'ha utilitzat de vegades en el tractament de neur\xc3\xa0lgies intenses (per exemple: neur\xc3\xa0lgia del trigemin), migranyes, dolors dentals, herpes z\xc3\xb2ster, etc., aplicacions en les quals l\'ac\xc3\xb2nit pot provocar una disminuci\xc3\xb3 de la sensibilitat dolorosa. Tamb\xc3\xa9 hi ha qui proposa el seu \xc3\xbas en forma de gargarismes per tractar casos de gingivitis i faringitis; ara b\xc3\xa9, hi ha un risc molt elevat d\'ingesta t\xc3\xb2xica accidental._NEWLINE_En dosis terap\xc3\xa8utiques lleugeres, l\'ac\xc3\xb2nit provoca una lleugera bradic\xc3\xa0rdia i una elevaci\xc3\xb3 de la pressi\xc3\xb3 arterial. Si s\'augmenta aquesta dosi es produeix una intensa vasodilataci\xc3\xb3 que disminueix la pressi\xc3\xb3 arterial. T\xc3\xa9 un efecte anticongestiu i sedant de la tos, per la qual cosa s\'havia utilitzat com a remei per a combatre la grip. _NEWLINE_L\'Aconitum napellus havia format part de la farmacopea com a antineur\xc3\xa0lgic, per combatre la gota i per tractar el reumatisme, per\xc3\xb2 la seva alta toxicitat va fer abandonar-ne progressivament l\'\xc3\xbas._NEWLINE_A m\xc3\xa9s de tots els usos medicinals enumerats, la bellesa de les flors de la tora fan que, ja des de l\'antiga Roma, s\'hagi cultivat en molts jardins com a planta ornamental.\n_START_SECTION_\nToxicitat\n_START_PARAGRAPH_\nLa tora blava \xc3\xa9s considerada la planta m\xc3\xa9s t\xc3\xb2xica d\'Europa. \xc3\x89s aix\xc3\xad per la pres\xc3\xa8ncia d\'aconitina i pseudoaconitina, que tenen acci\xc3\xb3 cardiot\xc3\xb2xica i neurot\xc3\xb2xica si se\'n fa un mal \xc3\xbas. Aquests dos alcaloides, altament actius, persisteixen despr\xc3\xa9s de la dessecaci\xc3\xb3 de la planta._NEWLINE_La toxicitat de l\'ac\xc3\xb2nit \xc3\xa9s tal que una dosi d\'1 mg d\'aconitina pot ser letal._NEWLINE_En cas que es produ\xc3\xads una ingesta de tora blava, els primers s\xc3\xadmptomes apareixen al cap de pocs minuts. La primera manifestaci\xc3\xb3 \xc3\xa9s una sensaci\xc3\xb3 de cremor als llavis, la llengua i la boca. A continuaci\xc3\xb3 es presenta un quadre neurol\xc3\xb2gic caracter\xc3\xadstic amb formigueig a les extremitats, cefalees, estat de confusi\xc3\xb3 i trastorns visuals. Tot seguit es produeix una par\xc3\xa0lisi progressiva tamb\xc3\xa9 molt caracter\xc3\xadstica._NEWLINE_L\'ac\xc3\xb2nit \xc3\xa9s una planta amb un intens neurotropisme i el seu efecte t\xc3\xb2xic ocasiona par\xc3\xa0lisi dels centres bulbars que es manifesta en quadres de dificultat respirat\xc3\xb2ria i arr\xc3\xadtmies card\xc3\xadaques (bradic\xc3\xa0rdia, taquic\xc3\xa0rdia supraventricular i trastorns de la conducci\xc3\xb3). En aquestes circumst\xc3\xa0ncies les convulsions s\xc3\xb3n freq\xc3\xbcents. La mort pot sobrevenir al cap d\'una o dues hores de la ingesta a conseq\xc3\xbc\xc3\xa8ncia de les arr\xc3\xadtmies o per par\xc3\xa0lisi respirat\xc3\xb2ria causada, de vegades, per un edema pulmonar. El pron\xc3\xb2stic \xc3\xa9s molt greu._NEWLINE_A vegades, per\xc3\xb2, n\'hi ha prou amb el contacte amb la pell per tal que es doni alguna irritaci\xc3\xb3 o prurit, ara b\xc3\xa9, generalment es tracta de reaccions poc importants.\n_START_SECTION_\nTractament\n_START_PARAGRAPH_\nNo es coneixen ant\xc3\xaddots espec\xc3\xadfics, per la qual cosa el tractament ha de ser simptom\xc3\xa0tic._NEWLINE_En cas d\'ingesta s\'ha de provocar el v\xc3\xb2mit amb mesures f\xc3\xadsiques o b\xc3\xa9 amb xarop d\'ipecacuana, tamb\xc3\xa9 es pot fer una rentada g\xc3\xa0strica amb l\'aplicaci\xc3\xb3 posterior de carb\xc3\xb3 activat. Durant el tractament cal tenir en compte l\'aparici\xc3\xb3 de trastorns del ritme card\xc3\xadac, que s\'ha d\'anar tractant simptom\xc3\xa0ticament._NEWLINE_Com que \xc3\xa9s una intoxicaci\xc3\xb3 de car\xc3\xa0cter greu, que pot requerir ventilaci\xc3\xb3 assisitida, es recomana que l\'atenci\xc3\xb3 del pacient es faci en un centre que disposi d\'UCI.\n_START_SECTION_\nObservacions\n_START_PARAGRAPH_\nL\'ac\xc3\xb2nit ja era conegut a l\'\xc3\x80sia fa m\xc3\xa9s de 2.000 anys, on s\'havia utilitzat com a ver\xc3\xad per a fletxes i com a agent homicida. A Europa s\'havia utilitzat en execucions en l\'edat mitjana._NEWLINE_\xc3\x89s un fet que en algunes zones rurals es diu que l\'arrel de tora \xc3\xa9s comestible, per\xc3\xb2 \xc3\xa9s important recordar que \xc3\xa9s una esp\xc3\xa8cie molt verinosa i les seves arrels contenen els mateixos alcaloides que la resta de la planta. S\'ha de tenir en compte que ja hi ha hagut algunes confusions que han portat conseq\xc3\xbc\xc3\xa8ncies tr\xc3\xa0giques: s\'ha arribat a confondre l\'arrel d\'ac\xc3\xb2nit amb el rave rustic\xc3\xa0 (Amoracia rusticana), que \xc3\xa9s una esp\xc3\xa8cie comestible._NEWLINE_La tora tamb\xc3\xa9 ha estat utilitzada amb fins cosm\xc3\xa8tics, ja que se li atribueix la virtut de fer ren\xc3\xa9ixer el cabell. La tradici\xc3\xb3 i la cultura donen a la planta altres usos de car\xc3\xa0cter m\xc3\xa0gic: s\'havia utilitzat, barrejat amb ruda, safr\xc3\xa0 i \xc3\xa0loes, per a allunyar els mals esperits. Aquesta \xc3\xa9s una de les dotze plantes dels rosacruces._NEWLINE_Pel que fa a fets recents, alguns autors afirmen que l\'ac\xc3\xb2nit pot sinergitzar l\'efecte d\'alguns f\xc3\xa0rmacs anticancerosos.'